Kiwi-babas gemaan oor hul belasting | Netwerk24
Kiwi-babas gemaan oor hul belasting
Deur William Horne 17 Mei 2019 14:22
Babas van selfs jonger as 'n jaar oud het dié week in Nieu-Seeland kennisgewings gekry dat hul jaarlikse belastingopgawes tans geëvalueer word.
Baba's wat kennisgewings van Jan Taks gekry het hoef darem nie inkomstebelasting te betaal nie, al het die sisteem hulle gekontak. Foto: Pixabay
Toe ouers op sosiale media daaroor begin praat, het die Nieu-Seelandse Inkomstediens (IRD) glo bewus geraak van die fout en om verskoning gevra.
Hulle het ook bevestig dat babas nie inkomstebelasting hoef te betaal nie, berig Newshub.
Die Nieu-Seelandse belastinggaarder ondergaan tans die grootste opknapping van sy stelsels in 'n baie lang tyd, word daar in Stuff berig.
Met sy nuwe stelsel wil hulle outomaties belastingopgawes genereer gegrond op die inligting oor inkomste en uitgawes wat deur verbruikers se bankrekeninge beskikbaar is. Dié stelsel is egter nog nie heeltemal gereed nie.
Dit is waarom Lachlan, 'n baba van agt maande oud, 'n kennisgewing van die IRD ontvang het. Sy pa was baie verbaas, maar het dadelik besef dit moet 'n fout wees.
"Dit is óf 'n fout, óf klein Lachlan werk iewers waar ek en sy ma nog nie was nie. Dit sal interessant wees, aangesien hy tans dag en nag by ons is," het Rowan aan Newshub gesê.
Die IRD het in 'n verklaring gesê hy probeer nog vasstel hoeveel mense (en babas) geraak is deur hul fout.
Die inkomstediens het wel die gerusstelling gegee dat geen babas, wat nie in die laaste jaar gewerk het vir 'n salaris, enigsins belasting aan die staat verskuldig is nie.